“Supernova” i “Ninja a cuadros 2” arriben al Tívoli en un únic dia de projecció
2025-07-24

El pròxim cap de setmana del 12 al 14 de novembre, el Seté Art haurà de cedir espai, en el Centre Cultural Tívoli, a les Arts Escèniques ja que, tant el divendres 12 amb la comèdia teatral “Burundanga” com el diumenge 14, amb “Hércules”, un musical per a tota la família, la programació cultural estarà copada pel teatre. No obstant això, la programació cinematogràfica no cessa, només que aquest cap de setmana estarà concentrada en la jornada del dissabte, 13 de novembre.

Així, la primera sessió, la de les 16:30h, serà per a “Ninja a cuadros 2: misión Tailandia”, una pel·lícula d’animació per a tota la família. Es tracta la segona part de l’adaptació cinematogràfica del llibre infantil supervendes de Matthesen, “Checkered Ninja 2”. Per a xiquets i xiquetes a partir de 6 anys, la trama gira entorn d’Alex i el Ninja a quadres, els qui en aquesta ocasió s’embarquen en un frenètic viatge per a donar caça al vilà Phillip Eppermint, que ha eludit una condemna de presó a Tailàndia.

Per a la sessió de nit, a les 22:30h, aterra al cinema Tívoli “Supernova”, un drama que explora els primers estadis de l’Alzheimer, dirigit per Harry MacQueen i protagonitzat per Colin Firth i per Stanley Tucci. Tots dos es fiquen en la pell de Sam i Tusker. Ells són parella des de fa 20 anys. Sam (Firth) és pianista i Tusker (Tucci), és escriptor. Viatgen a través d’Anglaterra en la seua vella furgoneta visitant a amics, familiars i llocs del seu passat. Des que a Tusker fa dos anys li diagnosticaren alzheimer en la seua fase primerenca, el temps que passen junts és el més important que tenen.

Les persones que vulguen gaudir de dues pel·lícules a Burjassot poden fer-ho per un preu únic d’entrada de 4 euros. Les entrades es poden adquirir telemàticament en www.cinetivoli.es o en la taquilla de la sala (carrer Josep Carsí, 50) des de 45 minuts abans de l’inici de les projeccions, aproximadament. El protocol COVID-19 actual al cinema Tívoli obliga a l’ús de la mascareta, a excepció de quan s’estiga consumint menjar o beguda.